钦定古今图书集成/理学汇编/经籍典/第063卷 > 《易雅》一卷
## 钦定古今图书集成/理学汇编/经籍典/第063卷 > 《易雅》一卷

### 按汝梅自序尔雅训诂之书也目张而汇聚读之事义物理秩然在前富哉书也经之翼乎厥后广雅博雅埤雅虽依放为书大概于道无所益易雅之作则

异于是。《易》，变《易》也，卦殊其义，爻异其旨，万变毕陈，众
理丛载。学者如乍入清庙，目衒于尊彝币玉，体烦于
升降盥奠，耳乱于钟鼓磬箫，凡礼之文乐之节，且不
暇品名，况能因之以知其实乎？又若泛沧海而罔识
乡往之方，游建章而不知出入之会，汝梅尝病焉。乃复熟画辞而为此书，庶几缘是指入《易》之迷津，求体
《易》之实用。或曰：“子何沈锢辞画，不能融浑希微若是
哉？”余曰：“程子论为学之害曰：昔之害乘其迷暗，今之
害因其高明，自谓之穷神知化，实则不足以开物成
务。言为无不周偏，实则外于伦理。嗟夫！浅深非二水，
体用非二物，精粗无二理也。《易》之为书，言近而指远，
不知言何以知其指通乎？近则远固在是。”傥慕远而
失诸近，吾知两失之而已尔。世或外辞画以求《易》，则
此书为赘，否则不易吾言矣。程子之论，真为学之大
闲欤！